KOMISIJOS ĮGYVENDINIMO SPRENDIMAS (ES) 2022/197

2022 m. sausio 17 d.

kuriuo nustatomas gazolių ir žibalo bendrasis mokestinis žymiklis

(pranešta dokumentu Nr. C(2022) 74)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1995 m. lapkričio 27 d. Tarybos direktyvą 95/60/EB dėl gazolių ir žibalo žymėjimo mokesčių tikslams (1), ypač į jos 2 straipsnio 2 dalį,

kadangi:

(1) tam, kad tinkamai veiktų vidaus rinka, ir ypač siekiant užkirsti kelią mokesčių slėpimui, Direktyva 95/60/EB nustatyta bendra žymėjimo sistema, pagal kurią identifikuojami gazoliai, kurių kombinuotosios nomenklatūros (KN) kodas 2710 00 69, ir žibalas, kurio KN kodas 2710 00 55, ir kurie tiekiami rinkai be akcizo arba taikant sumažintą akcizo tarifą. KN kodas 2710 00 69 buvo išskaidytas į KN kodus 2710 19 43, 2710 19 46, 2710 19 47, 2710 19 48, 2710 20 11, 2710 20 16 ir 2710 20 19, kad būtų atsižvelgta į sieros kiekį gazolyje ir tai, ar gazolyje yra biodyzelino, o KN kodas 2710 00 55 pakeistas KN kodu 2710 19 25 (2);

(2) Komisijos įgyvendinimo sprendimu (ES) 2017/74 (3) patvirtinta, kad produktas, identifikuojamas moksliniu pavadinimu N-etil-N-[2-(1-izobutoksietoksi)etil]-4-(fenilazo)anilinas (žymiklis „Solvent Yellow 124“), kuris Komisijos įgyvendinimo sprendime 2011/544/ES (4) buvo nustatytas kaip Direktyvoje 95/60/EB nurodytas bendrasis mokestinis žymiklis gazoliams ir žibalui, kurie neapmokestinti visu tarifu, taikomu tokiems kaip variklių kuras naudojamiems energetikos produktams;

(3) Įgyvendinimo sprendimo (ES) 2017/74 2 straipsnyje reikalaujama, kad šis įgyvendinimo sprendimas būtų peržiūrėtas ne vėliau kaip iki 2021 m. gruodžio 31 d., atsižvelgiant į žymėjimo sistemų srities techninę pažangą ir į būtinybę kovoti su sukčiavimu naudojant energetikos produktus, kurie neapmokestinti akcizais arba kuriems taikomas sumažintas akcizų tarifas;

(4) atlikdama peržiūrą 2015 m. Komisija paskelbė kvietimą pareikšti susidomėjimą pristatyti produktus, tinkamus naudoti kaip gazolių ir žibalo mokestinis žymiklis (5). Komisija siekė pagal iš anksto apibrėžtus kriterijus nustatyti, kokia medžiaga geriau nei šiuo metu naudojama medžiaga tiktų žymėjimo reikmėms. Komisija paprašė ir gavo visų kandidatinių žymiklių didžiausią pardavimo kainą ir jų metinio indeksavimo metodus;

(5) padedant Jungtiniam tyrimų centrui tiekėjų pasiūlyti kandidatiniai žymikliai buvo nuodugniai ištirti techniniu požiūriu siekiant patikrinti jų atsparumą dažniausiai naudojamiems neteisėtiems šalinimo būdams. Atlikus analizę (6) nustatyta, kad tinkamiausias žymiklis yra produktas prekiniu pavadinimu ACCUTRACE™ PLUS, kurio sudėtyje yra butoksibenzeno;

(6) 2019 m. atlikus Direktyvos 95/60/EB peržiūrą (7), Komisijos vertinimu patvirtinta, kad bendros degalų, kuriems taikomi sumažinti akcizo tarifai, žymėjimo taisyklės yra naudingos, tačiau nustatyti „Solvent Yellow 124“ trūkumai, susiję su nepakankamu atsparumu įprastiems šalinimo būdams. Atlikus vertinimą patvirtinta, kad žymiklį „Solvent Yellow 124“ reikia pakeisti patikimesniu žymikliu, kurio nebūtų galima pašalinti;

(7) šias išvadas patvirtino Tarybos Muitinių bendradarbiavimo darbo grupė (8), kuri nustatė, kad degalų dažiklių blukinimas taip pat sukėlė didelę aplinkos taršą, nes tam naudojamos tokios cheminės medžiagos kaip sieros rūgštis, chloro rūgštis ir balinančios žemės, o atliekos ir naftos šlamas neteisėtai išmetami gamtoje, žemės ūkio paskirties žemėje ar viešuosiuose keliuose;

(8) todėl reikėtų, kad ACCUTRACE™ PLUS būtų nustatytas kaip Direktyvoje 95/60/EB apibrėžtas bendrasis mokestinis žymiklis vietoj „Solvent Yellow 124“, laikantis toje direktyvoje nustatytų sąlygų. Žymėtinas kiekis turėtų būti suderintas, kad būtų lengviau įgyvendinti ir kontroliuoti atitiktį visoje Sąjungoje;

(9) siekiant sklandžiai pereiti prie naujojo žymiklio naudojimo ir sudaryti sąlygas valstybėms narėms išnaudoti turimas dabartinio žymiklio „Solvent Yellow 124“ atsargas, turėtų būti nustatytas 24 mėnesių pereinamasis laikotarpis. Šiuo pereinamuoju laikotarpiu valstybėms narėms turėtų būti leidžiama naudoti žymiklį „Solvent Yellow 124“ arba žymiklį ACCUTRACE™ PLUS kaip bendrąjį mokestinį žymiklį, apibrėžtą Direktyvoje 95/60/EB;

(10) žymiklio ACCUTRACE™ PLUS prieinamumas, kai tinkama, turėtų būti užtikrintas licencinėmis sutartimis, nepaisant to, kad jis yra užpatentuotas Sąjungoje;

(11) šis sprendimas nė vienos įmonės neatleidžia nuo įsipareigojimų pagal Sutarties dėl Europos Sąjungos veikimo 102 straipsnį;

(12) nustatant terminą, po kurio šis sprendimas turi būti peržiūrėtas, reikėtų atsižvelgti į mokslo pasiekimus;

(13) jei būtų nustatyta, kad dėl ACCUTRACE™ PLUS slepiami mokesčiai arba daroma žala sveikatai ar aplinkai, šis sprendimas turėtų būti peržiūrėtas bet kuriuo metu nesuėjus šiam terminui;

(14) todėl Įgyvendinimo sprendimas (ES) 2017/74 turėtų būti panaikintas;

(15) šiame sprendime nustatytos priemonės atitinka Akcizų komiteto nuomonę,

PRIĖMĖ ŠĮ SPRENDIMĄ:

1 straipsnis Direktyvoje 95/60/EB nurodytas bendrasis mokestinis žymiklis visiems gazoliams, kurių KN kodai 2710 19 43, 2710 19 46, 2710 19 47, 2710 19 48, 2710 20 11, 2710 20 16 ir 2710 20 19, ir žibalui, kurio KN kodas 2710 19 25, žymėti yra žymiklis ACCUTRACE™ PLUS, kaip nurodyta šio sprendimo priede. Valstybės narės nustato ne mažesnį kaip 12,5 miligramo ir ne didesnį kaip 18,75 miligramo ACCUTRACE™ PLUS viename energinio produkto litre žymėtiną kiekį. Tai atitinka ne mažesnį kaip 9,5 miligramo ir ne didesnį kaip 14,25 miligramo butoksibenzeno viename energinio produkto litre žymėtiną kiekį.

2 straipsnis Valstybės narės gali pereinamuoju laikotarpiu, kuris baigiasi 2024 m. sausio 18 d., naudoti žymiklį „Solvent Yellow 124“ arba žymiklį ACCUTRACE™ PLUS kaip bendrąjį mokestinį žymiklį, apibrėžtą Direktyvoje 95/60/EB. Jei pereinamuoju laikotarpiu valstybės narės naudoja „Solvent Yellow 124“ kaip bendrąjį mokestinį žymiklį, jos nustato ne mažesnį kaip 6 mg ir ne didesnį kaip 9 mg „Solvent Yellow 124“ viename energinio produkto litre žymėtiną kiekį.

3 straipsnis Šis sprendimas turi būti peržiūrėtas ne vėliau kaip iki 2028 m. gruodžio 31 d., atsižvelgiant į žymėjimo sistemų srities techninę pažangą ir į būtinybę kovoti su sukčiavimu naudojant energetikos produktus, kurie neapmokestinti akcizais arba kuriems taikomas sumažintas akcizų tarifas. Jei būtų nustatyta, kad dėl ACCUTRACE™ PLUS yra slepiami mokesčiai arba daroma žala sveikatai ar aplinkai, peržiūra atliekama anksčiau.

4 straipsnis Įgyvendinimo sprendimas (ES) 2017/74 panaikinamas.

5 straipsnis Šis sprendimas skirtas valstybėms narėms.

Priimta Briuselyje 2022 m. sausio 17 d. Komisijos vardu Paolo GENTILONI Komisijos narys

(1) OL L 291, 1995 12 6, p. 46.

(2) Kombinuotosios nomenklatūros kodai turi būti tokie, kaip nurodyta 2020 m. rugsėjo 21 d. Komisijos įgyvendinimo reglamente (ES) 2020/1577, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 361, 2020 10 30, p. 1).

(3) 2016 m. lapkričio 25 d. Komisijos įgyvendinimo sprendimas (ES) 2017/74, kuriuo nustatomas bendrasis gazolių ir žibalo mokestinis žymiklis (OL L 10, 2017 1 14, p. 7).

(4) 2011 m. rugsėjo 16 d. Komisijos įgyvendinimo sprendimas 2011/544/ES, kuriuo nustatomas bendrasis gazolių ir žibalo mokestinis žymiklis (OL L 241, 2011 9 17, p. 31).

(5) OL C 299, 2015 9 11, p. 28.

(6) https://publications.jrc.ec.europa.eu/repository/handle/JRC107206

(7) https://ec.europa.eu/taxation_customs/sites/taxation/files/fiscal-marking-report-2019.pdf

(8) https://data.consilium.europa.eu/doc/document/ST-6595-2020-INIT/en/pdf

Žr. priimtą galutinę ataskaitą dėl 9.1.2.1 veiksmo „Smuggling and illegal handling of mineral oils: Laundering (the removal of fiscal marker)“.